ДИРЕКТИВА 2009/67/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 13 юли 2009 година
относно монтирането на устройствата за осветяване и светлинна сигнализация на дву- или триколесните моторни превозни средства
(кодифицирана версия)
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията,
като взеха предвид становището на Европейския икономически и социален комитет (1),
в съответствие с процедурата, предвидена в член 251 от Договора (2),
като имат предвид, че:
(1)
Директива 93/92/ЕИО на Съвета от 29 октомври 1993 г. относно монтирането на устройствата за осветяване и светлинна сигнализация на двуколесните или триколесните моторни превозни средства (3) е била съществено изменяна (4). С оглед постигане на яснота и рационалност посочената директива следва да бъде кодифицирана.
(2)
Директива 93/92/ЕИО е една от отделните директиви от системата за ЕО одобрение на типа, предвидена в Директива 92/61/ЕИО на Съвета от 30 юни 1992 г. относно типовото одобрение на дву- или триколесни моторни превозни средства, заменена с Директива 2002/24/ЕО на Европейския парламент и на Съвета от 18 март 2002 г. относно одобрението на типа на дву- и триколесни моторни превозни средства (5), и установява техническите предписания относно дизайна и конструкцията на дву- или триколесните моторни превозни средства по отношение на устройствата за осветяване и светлинна сигнализация. Тези технически предписания целят сближаване на законодателствата на държавите-членки по начин, който да позволи прилагането за всеки тип превозно средство на процедурата за ЕО одобряване на типа, предвидена в Директива 2002/24/ЕО. Следователно разпоредбите на Директива 2002/24/ЕО, отнасящи се до системите, компонентите и обособените технически възли на дву- или триколесните моторни превозни средства, се прилагат към настоящата директива.
(3)
Във всяка държава-членка устройствата за осветяване и светлинна сигнализация, монтирани на дву- или триколесните превозни средства, следва да отговарят на определени технически характеристики, установени със задължителни разпоредби. Установяването на хармонизирани изисквания за монтирането на тези устройства е необходимо, за да позволи прилагането към всяко такова превозно средство на процедурата за ЕО одобряване на типа, определена в Директива 2002/24/ЕО.
(4)
Следва да се уточни, че устройствата за осветяване, с одобрен тип за превозните средства от категории M1 и N1 съгласно съответните директиви, могат също да бъдат монтирани на дву- или триколесните моторни превозни средства. Освен това трябва да се позволи незадължителното монтиране на предни фарове против мъгла, задни фарове против мъгла, светлини за обратно виждане и аварийни светлини на триколесните мотопеди и леките четириколесни.
(5)
За да се улесни достъпът до пазарите на страните, които не са членки на Общността, по отношение на двуколесните мотоциклети следва да съществува еквивалентност между изискванията на настоящата директива и тези на Правило № 53 на Икономическата комисия за Европа на Организацията на обединените нации (ИКЕ-ООН) (6).
(6)
Настоящата директива не следва да засяга задълженията на държавите-членки относно сроковете за транспониране в националното право и за прилагане на директивите, които са посочени в приложение VII, част Б,
ПРИЕХА НАСТОЯЩАТА ДИРЕКТИВА:
Член 1
Настоящата директива се прилага за монтирането на устройствата за осветяване и светлинна сигнализация на всички типове превозни средства, посочени в член 1 от Директива 2002/24/ЕО.
Член 2
Процедурата за издаване на ЕО одобрение на типа за компонент по отношение на монтирането на устройствата за осветяване и светлинна сигнализация на тип дву- или триколесно моторно превозно средство, както и условията за свободното движение на тези превозни средства, са установени в Директива 2002/24/ЕО.
Член 3
1. В съответствие с член 11 от Директива 2002/24/ЕО се признава еквивалентността между изискванията, определени в настоящата директива по отношение на двуколесните мотоциклети и тези, определени в Правило № 53 на ИКЕ-ООН.
2. Органите на държавите-членки, които издават ЕО одобрение на типа за компонент, приемат одобренията, предоставени в съответствие с изискванията на Правило № 53 на ИКЕ-ООН, както и маркировките за одобрение на типа за компонент, като алтернативни на съответните одобрения, предоставени в съответствие с изискванията на настоящата директива.
Член 4
Измененията, необходими за адаптиране към техническия прогрес на изискванията на приложения I-VI се приемат в съответствие с процедурата, посочена в член 18, параграф 2 от Директива 2002/24/ЕО.
Член 5
1. Държавите-членки не може, на основания, свързани с монтирането на устройствата за осветяване и светлинна сигнализация:
-
да отказват издаването на ЕО одобрение на типа по отношение на дву- или триколесни моторни превозни средства, нито
-
да забраняват регистрацията, продажбата или пускането в употреба на дву- или триколесни моторни превозни средства,
ако монтирането на устройствата за осветяване и светлинна сигнализация отговаря на изискванията на настоящата директива.
2. Държавите-членки отказват издаването на ЕО одобрение на типа за всеки нов тип дву- или триколесно моторно превозно средство на основания, свързани с монтирането на устройствата за осветяване и светлинна сигнализация, когато изискванията на настоящата директива не са изпълнени.
3. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 6
Директива 93/92/ЕИО, изменена с директивата, посочена в приложение VII, част A, се отменя, без да се засягат задълженията на държавите-членки относно сроковете за транспониране в националното право и за прилагане на директивите, които са посочени в приложение VII, част Б.
Позоваванията на отменената директива се считат за позовавания на настоящата директива и се четат съгласно таблицата на съответствието в приложение VIII.
Член 7
Настоящата директива влиза в сила на двадесетия ден след публикуването ѝ в Официален вестник на Европейския съюз.
Тя се прилага от 1 януари 2010 г.
Член 8
Адресати на настоящата директива са държавите-членки.
Съставено в Брюксел на 13 юли 2009 година.